b'\n_START_ARTICLE_\nMika Taanila\n_START_PARAGRAPH_\nMika Taanila (s. 22. toukokuuta 1965 Helsinki) on suomalainen elokuvaohjaaja ja kuvataiteilija. _NEWLINE_Taanilan teokset sijoittuvat dokumenttielokuvan, avantgarden ja videotaiteen v\xc3\xa4limaastoon. Tunnetuimpia niist\xc3\xa4 ovat lyhytelokuvat Mannerlaatta (2016), Atomin paluu (2015, ohj. yhdess\xc3\xa4 Jussi Eerolan kanssa), Optinen \xc3\xa4\xc3\xa4ni (2005), Tulevaisuus ei ole entisens\xc3\xa4 (2002) ja Futuro \xe2\x80\x93 tulevaisuuden olotila (1998).\n_START_SECTION_\nUra ja teokset\n_START_PARAGRAPH_\nTaanila opiskeli kulttuuriantropologiaa Helsingin yliopistossa 1986-88 ja valmistui artenomiksi Lahden Muotoiluinstituutin videokuvauksen osastolta 1992. 1990-luvulla h\xc3\xa4n ohjasi parikymment\xc3\xa4 musiikkivideota kotimaisille artisteille, muun muassa Kauko R\xc3\xb6yhk\xc3\xa4lle, 22-Pistepirkolle ja Circlelle._NEWLINE_Toden ja fantasian v\xc3\xa4lill\xc3\xa4 liikkuvissa elokuvissaan Taanila k\xc3\xa4sittelee usein teknologisia utopioita ja tulevaisuusvisioita. Elokuviensa raaka-aineena Taanila k\xc3\xa4ytt\xc3\xa4\xc3\xa4 usein erilaisia arkistomateriaaleja, kuten amat\xc3\xb6\xc3\xb6rifilmej\xc3\xa4 tai tieteellist\xc3\xa4 koemateriaalia._NEWLINE_Perinteisen elokuvamuodon lis\xc3\xa4ksi h\xc3\xa4n esitt\xc3\xa4\xc3\xa4 teoksiaan my\xc3\xb6s filmi- ja videoinstallaatioina gallerioissa ja taidemuseoissa._NEWLINE_Taanila on my\xc3\xb6s aktiivinen audiovisuaalisen kulttuurin tuntija ja toimi muun muassa Avanto \xe2\x80\x93 Helsinki Media Art Festivalin elokuvaohjelmiston suunnittelijana koko tapahtuman ajan 2000-2008._NEWLINE_Taanila on osallistunut lukuisiin kansainv\xc3\xa4lisiin ryhm\xc3\xa4n\xc3\xa4yttelyihin, kuten Aichi Triennale, Nagoya (2013), Arctic Hysteria, PS.1, New York (2008), Shanghai Biennale (2006), Berlin Biennale (2004) ja Manifesta 4 (2002). Yksityisn\xc3\xa4ttelyihin kuuluvat mm. Kiasma (2013\xe2\x80\x932014), TENT, Rotterdam (2013), Galleria Heino, Helsinki (2010), Badischer Kunstverein, Karlsruhe (2008), Dazibao, Montr\xc3\xa9al (2007) ja Migrosmuseum, Z\xc3\xbbrich (2005)._NEWLINE_Vuonna 2017 Taanila oli yksi Pohjoismaisen paviljongin kuudesta taiteilijasta Venetsian biennaalissa teossarjallaan Film Reader.\n_START_SECTION_\nPalkinnot\n_START_PARAGRAPH_\nTaanila on voittanut Tampereen elokuvajuhlien kotimaisen kilpailun p\xc3\xa4\xc3\xa4palkinnon kahdesti (1999 ja 2006) sek\xc3\xa4 Euroopan laajimman mediataidekilpailun Internationaler Medien Kunstpreisin ja Ars Electronican erikoispalkinnot (2000 ja 2002). Vuonna 1993 MTV:n European Music Video Contestissa Taanilan 22-Pistepirkolle ohjaama musiikkivideo Birdy sijoittui viidenneksi._NEWLINE_Kes\xc3\xa4ll\xc3\xa4 2012 Taanila osallistui Documenta (13) -n\xc3\xa4yttelyyn kolmikanavaisella (3 x 16 metri\xc3\xa4) videoinstallaatiolla Suomen s\xc3\xa4hk\xc3\xb6isin kunta (2012). Teos kuvaa dokumenttimateriaalin keinoin Olkiluoto 3 -ydinvoimalan rakentamista Eurajoella. Taanila on ohjannut yhdess\xc3\xa4 Jussi Eerolan kanssa my\xc3\xb6s dokumenttielokuvan Atomin paluu. Se sai ensi-iltansa Suomen elokuvateattereissa 6. marraskuuta 2015 ja Saksassa vuonna 2017. Elokuva voitti parhaan pohjoismaisen dokumenttielokuvan NORDIC:DOX -palkinnon K\xc3\xb6\xc3\xb6penhaminan CPH:DOX -festivaalilla 2015._NEWLINE_Taanilalle my\xc3\xb6nnettiin ensimm\xc3\xa4ist\xc3\xa4 kertaa jaettu mediataiteen valtionpalkinto marraskuussa 2013. H\xc3\xa4n sai vuoden 2015 Ars Fennica -palkinnon.'